***ဂျွမ်း ရိုးလင်း*** CH, OBE, HonFRSE, FRCPE, FRSL (အင်္ဂလိပ်: Joanne Rowling ၊ "ရိုးလင်း - rolling"၊ ၁၉၆၅ ခုနှစ် ဇူလိုင်လ ၃၁ ရက် မွေးဖွား) ၊ **ဂျေ ကေ ရိုးလင်း** ဆိုသော ကလောင်အမည်ဖြင့် ပိုမိုထင်ရှား) သည် ဗြိတိသျှလူမျိုး ဝတ္ထုရေးဆရာမ၊ ဇာတ်ညွှန်းရေးဆရာမနှင့် ထုတ်လုပ်သူတစ်ဦး ဖြစ်၍၊ *ဟယ်ရီပေါ်တာ* ဆန်းကြယ်စိတ်ကူးယဉ် ဝတ္ထုရှည် စာအုပ်အတွဲ ရေးသားခြင်းအတွက် လူသိများသည်။ အဆိုပါစာအုပ်များသည် ဆုပေါင်းများစွာ လက်ခံရရှိထားကာ အုပ်ရေ သန်း ၅၀၀ ထက်မနည်း ရောင်းချပြီး ဖြစ်သည်။ **သမိုင်းတစ်လျှောက် အရောင်းရဆုံးသော စာအုပ်အတွဲ**လည်း ဖြစ်လာပြီး ရုပ်ရှင်အတွဲရိုက်သည်အထိ အောင်မြင်ခဲ့လေသည်။ ထိုဇာတ်ကားများတွင်လည်း ဇာတ်ညွှန်းပိုင်းဆိုင်ရာတွင် ရိုးလင်း၏ သဘောတူလက်ခံ အကြံပေးမှုအတိုင်း ဆောင်ရွက်ပေးခဲ့ရပြီး၊ သူမသည် ထိုရုပ်ရှင်အတွဲစဉ်၏ နောက်ဆုံးဇာတ်ကားများတွင် ထုတ်လုပ်သူတစ်ဦးအဖြစ် လုပ်ဆောင်ခဲ့သည်။ **ရော်ဘတ် ဂယ်လ်ဘရစ်** ဟူသည့် ကလောင်နာမည်ကိုလည်း အသုံးပြုသည်။ 

အင်္ဂလန်နိုင်ငံ၊ ဂလော်ဆီစတာရှိုင်းယား၊ ယိတ်တွင် မွေးဖွားခဲ့သူ ရိုးလင်းသည် ၁၉၉၀ ခုနှစ်အတွင်းက မန်ချက်စတာ (Manchester) မှ လန်ဒန်မြို့ (London) သို့သွားသော ရထားတစ်စီး၏ အချိန်နှောင့်နှေးနေမှုအတွင်း ဟယ်ရီပေါ်တာအတွဲအတွက် အကြံဉာဏ်များ ပေါ်လာစဉ်အချိန်က သူမသည် *နိုင်ငံတကာလွတ်ငြိမ်းချမ်းသာခွင့်အဖွဲ့ကြီး* (Amnesty International) တွင် သုတေသနပညာရှင်နှင့် ဘာသာစကားနှစ်မျိုးတတ်သော အတွင်းရေးမှူးအဖြစ် အလုပ်လုပ်နေခဲ့သည်။ ၁၉၉၇ ခုနှစ်က ထွက်ရှိခဲ့သော ပထမဆုံးပွဲဦးထွက်စာအုပ် *ဟယ်ရီပေါ်တာနှင့် ပြဒါးရှင်လုံး* စာအုပ်မထွက်မီအထိ ခုနစ်နှစ်တာကာလအတွင်း သူမမိခင်၏ သေဆုံးမှု၊ သူမ၏ ပထမမြောက်ကလေးကို ဖွားမြင်မှု၊ ပထမခင်ပွန်းမှ ကွာရှင်းပြတ်ဆဲမှုနှင့် ဆင်းရဲနွမ်းပါးမှုတို့ကို တွေ့မြင်ခံစားခဲ့ရသည်။ ၂၀၀၇ ခုနှစ်တွင်မူ အတွဲစဉ်၏ နောက်ဆုံးစာအုပ် *ဟယ်ရီပေါ်တာနှင့် မရဏမှော်လက်ဆောင်* ထွက်ရှိခဲ့သည်။ နောက်ပိုင်းတွင်မူ အရွယ်ရောက်ပြီးသူများအတွက် စာအုပ်ငါးအုပ် ရေးသားခဲ့သည်။ ၎င်းတို့မှာ *အမှတ်မထင် ငေးငိုင်ခြင်း* (The Casual Vacancy) (၂၀၁၂) နှင့် မှုခင်းဝတ္ထုများဖြစ်သော (ရော်ဘတ် ဂယ်လ်ဘရစ် ကလောင်အမည်ဖြင့် ရေးသည်) *ဥဩခေါ်သံ* (The Cuckoo's Calling) (၂၀၁၃)၊ *ချည်မျှင်ပိုးကောင်* (The Silkworm) (၂၀၁၄)၊ *ဆိုးယုတ်ခြင်း၏ အသက်မွေးမှု* (Career of Evil) (၂၀၁၅)၊ *သေလောက်သည့် အဖြူ* (Lethal White) (၂၀၁၈) တို့ဖြစ်ကြသည်။

ရိုးလင်း၏ **ကမ္ဘာ့ပထမဆုံး ဘီလျံနာ စာရေးဆရာ** ဖြစ်လာမှုသည် နေ့ချင်းညချင်း သူဌေးဖြစ်သည့် ဘဝဟုပင် ဆိုနိုင်သည်။ မည်သို့ပင်ဆိုစေကာမူ သူမသည် ပိုင်ဆိုင်မှုမှ အများအပြားကို အလှူအတန်းပြုလုပ်ရာတွင် ရက်ရက်ရောရော လှူဒါန်းပေးကမ်းပစ်မှုကြောင့် ဘီလျံနာဂုဏ်ပုဒ် ပျောက်ခဲ့ရ၏။ သူမသည် ဘီလျံနာမဖြစ်တော့သည်ပင်လျှင် ကမ္ဘာ့အချမ်းသာဆုံးပုဂ္ဂိုလ်များတွင် တစ်ဦးအပါအဝင် ဖြစ်နေသေးပေသည်။ သူမသည် ယူနိုက်တက်ကင်းဒမ်း၏ အသက်ရှင်လျက်ရှိသေးသော စာရေးဆရာများတွင် စာအုပ်အရောင်းရဆုံးသော စာရေးဆရာမ ဖြစ်ပေသည်။ ၂၀၁၆ ခုနှစ် *ဆန်းဒေးတိုင်းမ်၏ သူကြွယ်စာရင်း* (Sunday Times Rich List) က သူမ၏ ပိုင်ဆိုင်မှုကို ပေါင်သန်းပေါင်း ၆၀၀ မျှရှိမည်ဟု ခန့်မှန်းပြီး၊ ယူကေ၏ ၁၉၇ ယောက်မြောက် အချမ်းသာဆုံးပုဂ္ဂိုလ်အဖြစ် ဖော်ပြခဲ့၏။ *တိုင်းမ်မဂ္ဂဇင်း* (Time magazine) က သူမကို *၂၀၀၇ ခုနှစ်၏ အထူးချွန်ဆုံးပုဂ္ဂိုလ်* (Person of the Year) စာရင်းတွင် ထိပ်ဆုံးနေရာတစ်ခုမှ ဖော်ပြခဲ့သည်။ သူမက ပရိသတ်များကို ပေးအပ်ခဲ့သော လူမှုရေး၊ ကိုယ်ကျင့်တရားနှင့် နိုင်ငံရေးဆိုင်ရာဉာဏ်ကွန့်မြူးမှုတို့အတွက် ထိုသို့သတ်မှတ်ပေးခြင်း ဖြစ်၏။ ၂၀၁၀ ခုနှစ်၊ အောက်တိုဘာလတွင်မူ ရိုးလင်းကို ထိပ်တန်းမဂ္ဂဇင်းအယ်ဒီတာများက "ဗြိတိန်တွင် ဩဇာအညောင်းဆုံး အမျိုးသမီး" အဖြစ် ဖော်ပြခဲ့သည်။ သူမသည် ကောမစ် ရီလိဖ် (Comic Relief) ၊ ဝမ်း ပေးရန့် ဖမ်မလီးစ် (One Parent Families) နှင့် မာတီပယ်လ် စက်လာရော်ဆစ် စိုဆီတီ အော့ဖ် ဂရိတ် ဗြိတိန် (Multiple Sclerosis Society of Great Britain) အပါအဝင် အလှူအတန်းအသင်းအဖွဲ့များကို ပံ့ပိုးကူညီပေးခဲ့ပြီး၊ သူမ၏ ကိုယ်ပိုင်ပရဟိတအသင်း လူးမို့စ် (Lumos) ကိုလည်း တည်ထောင်ထားသည်။

ကိုးကား
-------

1. ↑  Rowling, J.K. (16 February 2007). "The Not Especially Fascinating Life So Far of J.K. Rowling" Archived 30 April 2008 at the Wayback Machine.. Accio Quote (accio-quote.org). Retrieved 28 April 2008.
2. ↑  Eyre, Charlotte (1 February 2018)။ Harry Potter book sales top 500 million worldwide။ *The Bookseller*။ 1 February 2018 တွင် မူရင်းအား မော်ကွန်းတင်ပြီး။
3. ↑  500 million Harry Potter books sold worldwide (in English)။  2019-06-24 တွင် ပြန်စစ်ပြီး။
4. ↑  Record for best-selling book series။ Guinness World Records။ 23 October 2012 တွင် မူရင်းအား မော်ကွန်းတင်ပြီး။  18 April 2012 တွင် ပြန်စစ်ပြီး။
5. ↑  Billington, Alex (9 December 2010)။ Exclusive Video Interview: 'Harry Potter' Producer David Heyman။ firstshowing.net။ 20 December 2010 တွင် မူရင်းအား မော်ကွန်းတင်ပြီး။  29 December 2010 တွင် ပြန်စစ်ပြီး။
6. ↑  Warner Bros. Pictures Worldwide Satellite Trailer Debut: *Harry Potter and the Deathly Hallows Part 1*။ *Businesswire* (2010)။ 27 December 2010 တွင် မူရင်းအား မော်ကွန်းတင်ပြီး။  29 December 2010 တွင် ပြန်စစ်ပြီး။
7. ↑  Flood၊ Alison။ "J.K. Rowling to publish second novel as Robert Galbraith"၊ 17 February 2014။ 29 April 2014 တွင် ပြန်စစ်ပြီး။ Archived from the original on 12 June 2014။
8. ↑  "The world's first billionaire author is cashing in"၊ CNBC။
9. ↑  J.K. Rowling Is No Longer A Billionaire, Booted Off Forbes List။ Business Insider။
10. ↑  Farr၊ Emma-Victoria။ "J.K. Rowling: Casual Vacancy tops fiction charts"၊ *The Daily Telegraph*၊ 3 October 2012။ 4 October 2012 တွင် ပြန်စစ်ပြီး။ Archived from the original on 4 October 2012။
11. ↑  "Sir Arnold Clark 'first billionaire car dealer'"၊ *BBC News*၊ 24 April 2016။ 1 August 2016 တွင် ပြန်စစ်ပြီး။ Archived from the original on 4 July 2016။
12. ↑  Gibbs, Nancy (19 December 2007). Person of the Year 2007: Runners-Up: J.K. Rowling Archived 21 December 2007 at the Wayback Machine.. *Time* magazine. Retrieved 23 December 2007.
13. ↑  Pearse၊ Damien။ "Harry Potter creator J.K. Rowling named Most Influential Woman in the UK"၊ 11 October 2010။ 11 October 2010 တွင် ပြန်စစ်ပြီး။ Archived from the original on 25 October 2013။